Temeljem članka 10. stavka 2. Zakona o neprocijenjenom građevinskom zemljištu („Narodne novine“, broj: 50/20, u daljnjem tekstu: Zakon), članka 6. stavka 2. i 3. Uredbe o uređenju zakupa na turističkom zemljištu na kojemu su izgrađeni hoteli i turistička naselja („Narodne novine", broj: 16/24, u daljnjem tekstu: Uredba) i članka 27. Statuta Grada Zadra („Glasnik Grada Zadra“, broj: 9/09, 28/10, 3/13, 9/14, 2/15 – pročišćeni tekst, 3/18, 7/18 - pročišćeni tekst, 15/19, 2/20, 3/21 i 14/23 – pročišćeni tekst), **Gradsko vijeće Grada Zadra, dana 2024. godine, d o n o s i**

**ODLUKU**

**o jediničnom iznosu i načinu plaćanja zakupnine za turističko zemljište na kojem su izgrađeni hoteli i turistička naselja na području Grada Zadra**

**I. OPĆE ODREDBE**

**Članak 1.**

Ovom Odlukom propisuje se visina godišnjeg iznosa zakupnine za turističko zemljište na kojem su izgrađeni hoteli i turistička naselja na području Grada Zadra (u daljnjem tekstu: turističko zemljište), te način i rokovi plaćanja zakupnine.

**Članak 2.**

Turističko zemljište iz članka 1. ove Odluke je zemljište opisano u članku 4. stavak 3. Zakona.

Pojedini pojmovi u smislu ove Odluke imaju sljedeće značenje:

1. *zakupnik* je trgovačko društvo iz članka 2. stavak 1. točka 13. Zakona
2. *zakupodavac* je Grad Zadar
3. *predmet zakupa* je turističko zemljište iz stavka 1. ovog članka

**II. JEDINIČNI IZNOS ZAKUPNINE, NAČIN OBRAČUNA I ROKOVI PLAĆANJA ZAKUPNINE**

**Članak 3.**

Jedinični iznos zakupnine turističkog zemljišta utvrđuje se u visini od 3,00 EUR-a (slovima: tri eura) po metru kvadratnom zemljišta.

Jedinični iznos zakupnine usklađuje se svake tri godine s promjenama cijena na tržištu građevinskog zemljišta turističke namjene.

**Članak 4.**

Zakupnina se za razdoblje od jedne kalendarske godine računa množenjem površine predmeta zakupa u metrima kvadratnim s iznosom jedinične cijene zakupnine po metru kvadratnom godišnje.

Najviši godišnji iznos zakupnine ne smije prijeći 4 % prometa koji je hotel ili turističko naselje ostvarilo u prethodnoj godini.

**Članak 5.**

Zakupnik je dužan za predmet zakupa plaćati zakupninu.

Zakupnina se plaća na temelju računa koje mjesečno izdaje zakupodavac.

Zastupnik je dužan plaćati zakupninu mjesečno unaprijed, i to najkasnije do 10-og dana u mjesecu.

Iznos mjesečnog računa iznosi 1/12 godišnje zakupnine.

U prosincu se, uz mjesečni račun, izdaje godišnji obračun zakupnine iz kojeg je vidljiva ukupna cijena godišnje zakupnine i iznosi koje je do tog trenutka uplatio zakupnik.

**Članak 6.**

Zakupnina turističkog zemljišta dijeli se na način da:

* 40 % pripada Gradu Zadru i uplaćuje se u njegov proračun
* 20 % pripada Zadarskoj županiji i uplaćuje se na njezin račun i
* 40 % uplaćuje se u Fond za turizam kojim upravlja tijelo državne uprave nadležno za turizam.

**Članak 7.**

Upravni odjel za financije Grada Zadra zadužuje se za:

* izdavanje računa i godišnjeg obračuna zakupnicima sukladno odredbi članka 5. ove Odluke,
* praćenje ispunjenja obveza u utvrđenom roku
* obračun zakonske zatezne kamate u slučaju zakašnjenja s plaćanjem.

**IV. ZAVRŠNE ODREDBE**

**Članak 8.**

Ova Odluka stupa na snagu osmog dana od dana objave u „Glasniku Grada Zadra“.

***KLASA*: 940-01/24-01/161**

***URBROJ*: 2198/01-1-24-**

***Zadar, 2024.***

***GRADSKO VIJEĆE GRADA ZADRA***

***PREDSJEDNIK***

**Marko Vučetić**